शुरू में बहुत मुश्किल हुई. घरवाले नाराज हो गए थे. पिता तो बहुत ज्यादा नाराज हो गए थे तो मैंने उनसे एक ही बात बोली कि नाराज मत होइए. कुछ गलत नहीं करूंगी, करने दीजिए, जो करूंगी, अच्छा करूंगी. उन्होंने न हां कहा, न ही ना. बाद में कहा कि अगर करना चाहती हो तो करो, लेकिन अपने को सुरक्षित कर लो. इसके बाद मैंने चुनाव पर फोकस किया क्योंकि मेरे पास सिर्फ अपनी बात और अपनी क्षमता थी. मुझे हर छात्र से खुद जाकर मिलना था और अपनी बात कहनी थी. मैं विमेन स्टडीज विभाग में बतौर असिस्टेंट काम कर रही हूं. मुझे बीस हजार की फेलोशिप मिलती थी. मैंने इस्तीफा दे दिया, क्योंकि इस्तीफा दिए बिना चुनाव नहीं लड़ सकते थे. मेरे घर वालों ने कहा कि बीस हजार की एक नौकरी है, वह भी छोड़ रही हो, फिर क्या करोगी? लेकिन जिद थी कि इस बार कोशिश करनी है और काम करना है.